AaB Ishockeys svenske back Magnus Österby er ude i en længere periode, efter han blev ramt af en puck i ansigtet i kampen mod Rødover Mighty Bulls tirsdag aften.

Omfattende tandskader, en lang række sting i mund og ansigt samt en mulig hjernerystelse - Sådan ser virkeligheden ud for AaB's svenske back Magnus Österby, når han i dag gør skaderne op efter tirsdagens kamp mod Rødover Mighty Bulls. Mens nordjyderne var i powerplay, blev backen ramt af en vildfaren puck i ansigtet. Den ramte ham lige på munden og han brækkede tre tænder. - I første omgang handler det om at få skaderne på tænderne udbedret, så jeg kan begynde at spise igen, siger svenskeren til aabsport.dk. Hvis det viser sig at Magnus Österby også har fået hjernerystelse, venter der ham en længere pause.